Jong Kapenaar se 'moordenaar' vas | Maroela Media
Die Wes-Kaapse polisie sê hulle het 'n verdagte in hegtenis geneem wat na bewering verantwoordelik is vir die moord op Ameerodien Noordien ses dae gelede in Hanoverpark in die Kaapse Skiereiland.
Kol. André Traut, provinsiale polisiewoordvoerder, sê die 21-jarige vermeende moordenaar het voor die druk geswig van beamptes wat warm op sy spoor was en hom aan die polisie oorhandig. Hy sal na verwagting Maandag in die Wynbergse landdroshof verskyn.
"Ons ondersoek nog die omstandighede van die saak," sê Traut, "en die moontlikheid bestaan dat die verdagte van nog gewelddadige misdade aangekla kan word."
"Hoeveel onskuldige lewens sal dit nog verg?" wou Imtiaz Sooliman, stigter van Gift of the Givers, ná sy dood weet. "Hoeveel jong kinders moet nog gewelddadig en tragies sterf? Hoeveel ouers en broers en susters sal nog moet treur voor ons as 'n nasie beslissend optree om bendebedrywighede, dwelmmisbruik en geweld hok te slaan?"
Die 20-jarige Noordien wou aan 'n lewe van armoede ontsnap, het Sooliman gesê, sonder dwelmgebruik, bendebetrokkenheid, geweld; net eerlikheid, integriteit, harde werk en 'n regmatige inkomste om vir sy familie te sorg.
Noordien het vroeër vanjaar kontak gemaak met Ali Sablay, projekbestuurder van Gift of the Givers in Kaapstad. "Ons het vrywilligers nodig, maar ons stel hulle aan as tydelike personeel wat betaling ontvang, aangesien talle van hulle uit armoede kom," het Sooliman verduidelik.
"Die verskuiwing, verpakking en verspreiding van 300 houers gebottelde water en om voerbale in al die Kaapse provinsies af te lewer, het 'n geleentheid geword vir jong mense soos Ameerodien om 'n inkomste te verdien, die samelewing te dien, ondervinding op te doen en vaardighede aan te leer."
Dié jong lewe is 'n week gelede oënskynlik sinloos kortgeknip.
Jammer oor die groot verlies van n weldoener.Sterkte.
Dit is tragies, maar teen 57 moorde per dag gaan nog baie mense hul lewe in die anc regime se helhool verloor.
Simpatie en sterkte aan Noordien se familie.
There were a total of 17,284 reported murder and non-negligent manslaughter cases in the U.S.in 2017. Soveel moorde min of meer soos in SA in een jaar. Met n bevolking omtrent vyf keer groter as ons sin. Skande!!!
Ek is bly dat die man gevind is, die pyn wat hy die moeder aan gedoen het is erg, maar niks sal die seun terug bring nie en hy het vir sy moeder gesorg, Ek hoop dat iemand hierdie taak met liefde kan oorneem. Ook dank aan The gift of the Givers vir hulle bydrae aan die soekaksie.